**การเขียนข่าว**

 **ความหมายของข่าว**

                ข่าว  คือ  การรายงานข้อเท็จจริงของเหตุการณ์ที่เกิดขึ้น  ตลอดจนความคิดเห็นของบุคคลสำคัญ ซึ่งเป็นเรื่องราวที่น่าสนใจ  ซึ่งประชาชนให้ความสำคัญและสนใจ  รวมทั้งมีผลกระทบกับผู้คนจำนวนมาก

**องค์ประกอบของข่าว**

                องค์ประกอบของข่าว  ต้องตอบคำถามพื้นฐาน  5  ข้อให้ได้ได้อย่างชัดเจนจึงจะถือว่าเป็นข่าวที่ดี  คือ

1. **ใคร (Who)**   คือ บุคคล   บุคคลสำคัญที่สื่อและประชาชนสนใจและเกี่ยวข้องกับข่าว  เช่น  นายกรัฐมนตรี   รัฐมนตรี
2. **ทำอะไร (What**)  คือ  เกิดอะไรขึ้น  มีกิจกรรมอะไร   งานอะไร  หรือเกิดเหตุการณ์อะไร  ที่เป็นเรื่องราวและเหตุการณ์ที่สำคัญ  ที่อยู่ในความสนใจของประชาชน  เช่น  เหตุการณ์รถแก๊สระเบิดที่ถนนเพชรบุรีตัดใหม่   เหตุการณ์นักโทษแหกคุกที่จังหวัดสมุทรสาคร
3. **ที่ไหน (Where)**   คือ  สถานที่ที่บุคคลสำคัญไปทำกิจกรรม   หรือสถานที่ที่มีเหตุการณ์สำคัญเกิดขึ้น  นักโทษแหกคุกที่เรือนจำจังหวัดสมุทรสาคร   เหตุการณ์รถแก๊สระเบิดที่ถนนเพชรบุรีตัดใหม่  กรุงเทพฯ
4. **เมื่อไหร่ (When)**   คือ  การกระทำหรือเหตุการณ์นั้นๆ เกิดขึ้นในวันและเวลาใด
5. **อย่างไรและทำไม(Why  and  How)**  คือ  รายละเอียดปลีกย่อยที่จะบอกให้ผู้อ่านข่าวเข้าใจมากขึ้นเช่น   วัตถุประสงค์ของการจัดงาน  ประโยชน์ได้รับ   สาเหตุของรถแก๊สระเบิด   มีผู้ประสบเหตุเท่าใด  (รายละเอียดต่างๆ  ยิ่งมีมากยิ่งดีแต่ต้องเรียบเรียงให้ผู้อ่านนั้นเข้าใจง่านที่สุด)

**คุณสมบัติของข่าว**

                      ข่าวที่ดีนอกจากจะต้องพิจารณาในเรื่องขององค์ประกอบของข่าวคือมี  **5W  1H**ได้แก่ **Who  What Where  When  Why และ How**  เพื่ออธิบายว่า ใคร ทำอะไร  ที่ไหน  เมื่อใด อย่างไร  ทำไมจึงเกิดเหตุการณ์นั้น ขึ้นและเหตุการณ์นั้นเกิดขึ้นอย่างไรแล้ว    ยังต้องพิจารณาในเรื่องของคุณภาพของข่าว คือ  ความถูกต้องครบถ้วน   มีความสมดุลและเป็นธรรม    มีความเที่ยงตรง**(Objectivity)**  เข้าใจง่าย    กะทัดรัดและชัดเจน  และ ใหม่สดทันต่อเหตุการณ์

**ประเภทของข่าว**

             การแบ่งประเภทของข่าวสามารถพิจารณาได้หลายแง่มุมด้วยกัน ได้แก่

1. พิจารณาในแง่ระดับข่าว  “ ข่าวหนัก ”  ซึ่งเน้นเนื้อหาสาระความรู้ มากกว่าความบันเทิง และ  “ ข่าวเบา ”  ซึ่งเน้นความบันเทิง  หรือเรื่องที่มีผลต่ออารมณ์ความรู้สึกของผู้อ่านเป็นหลัก
2. พิจารณาในแง่ระดับความรู้สึกตอบสนองของผู้อ่านได้แก่ ข่าวที่ผู้อ่านรู้สึกตอบสนองได้ทันที แต่เป็นการตอบสนองในระยะสั้นๆ ได้แก่ ข่าวบันเทิง อาชญากรรม อุบัติเหตุ และข่าวที่ผู้อ่านรู้สึกตอบสนองช้า เพราะต้องใช้ความคิดพิจารณา ได้แก่ ข่าวการเมือง เศรษฐกิจ การศึกษา
3. พิจารณาจากวิธีการนำเสนอข่าว ซึ่งแบ่งเป็น ข่าวที่เสนอโดยเน้นเหตุการณ์ คือ เสนอเฉพาะข้อเท็จจริง และข่าวที่เสนอโดยเน้นที่กระบวนเกี่ยวเนื่องโดยข่าว คือเน้นการอธิบาย ตีความ ใช้ลีลาการเขียนแบบสารคดี เพื่อให้รายละเอียดที่เร้าใจ ดึงดูดความสนใจผู้อ่าน

**โครงสร้างของข่าว**

           โครงสร้างของข่าวและการใช้ภาษาข่าวประกอบด้วยส่วนสำคัญ 4 ส่วน ดังนี้คือ

**1.  พาดหัวข่าว (Headline)**  คือ  หัวข้อข่าว หรือชื่อเรื่องของข่าว  ในการเขียนต้องนำประเด็นสำคัญของข่าวมาสรุปและเขียน  เพื่อให้ผู้อ่านสนใจและทราบว่าวันนี้เกิดอะไรขึ้นบ้าง  โดยใช้ตัวอักษรตัวใหญ่กว่าธรรมดา  ใช้เพียงข้อความสั้นๆ  แต่สามารถเสนอสาระสำคัญให้แก่ผู้อ่านได้พิจารณาเลือกอ่านรายละเอียดข่าวที่ ตนสนใจได้      การพาดหัวข่าวจะต้องใช้ทักษะการเลือกถ้อยคำภาษาอย่างมาก  เพราะต้องดึงดูดความสนใจและกระทบต่อความรู้สึกของผู้อ่านไปพร้อมๆ กับการใช้ถ้อยคำที่สั้นที่สุดให้สามารถอธิบายเนื้อความข่าวได้มากที่สุด โดยอาจใช้คำที่รุนแรง  คำแสลง  ภาษาเฉพาะกลุ่ม  ใช้สำนวน หรือ เครื่องหมายวรรคตอนต่าง ๆ เช่น  ปรับครม. **เละ “** กร **’ ลุย**สุวัจน์ **”  ,  “ ตื่น**  ประหลาด **3**หัว **2** ขา ”  เป็นต้น

                **2.  ความนำข่าว (Leads)** หรือวรรคนำ   คือสาระสำคัญของเนื้อหาข่าวที่เขียนโดยย่อเพื่อสร้างความเข้าใจทั่วๆ  ไปแก่ผู้อ่าน  ภาษาที่ใช้ในการเขียนความนำข่าวต้องเขียนด้วยข้อความที่กระชับรัดกุม เลือกสรรคำ โดยเฉพาะคำกริยา วิเศษณ์  ที่ทำให้เห็นภาพ  แฝงอารมณ์  ความรู้สึก  ใช้คำสั้นๆ คล้ายกับพาดหัว  ความยาวประมาณ 1 – 2 บรรทัด

**3.  ส่วนเชื่อมความนำข่าวกับเนื้อเรื่อง (Neck)**เป็น ข้อความสั้นๆ ที่เชื่อมระหว่างความนำข่าวกับ       เนื้อเรื่อง เพื่อให้การเขียนข่าวนั้นเชื่อมโยงอย่างต่อเนื่อง อาจจะมีหรือไม่มีก็ได้

**4.  เนื้อเรื่องหรือเนื้อข่าว (Body**)  คือส่วนที่อธิบายหรือขยายรายละเอียดของส่วนประกอบอื่นๆ ข้างต้นเพื่อให้ผู้อ่านทราบเรื่องราวและเข้าใจลำดับความสำคัญของเหตุการณ์ ที่เกิดขึ้นอย่างชัดเจน

**รูปแบบการเขียนข่าว**

              การเขียนข่าวโดยทั่วๆ ไป ไม่ว่าข่าวหนังสือพิมพ์    ข่าววิทยุ   ข่าวโทรทัศน์  จะมี 3 รูปแบบดังนี้

1. **แบบพีระมิดหัวกลับ (Inverted Pyramid)**ประกอบ ด้วย วรรคนำ ส่วนเชื่อม และส่วนของเนื้อเรื่อง เรียงลำดับความสำคัญ เป็นการเขียนข่าว โดยเริ่มความนำที่เป็นประเด็นสำคัญของเรื่อง และส่วนเชื่อมที่โยงความสัมพันธ์ระหว่างความนำกับเนื้อหา ที่มีความสำคัญรองลงมา ส่วนเนื้อหา จะเป็นส่วนหนึ่งที่ให้รายละเอียดของเหตุการณ์หรือเรื่องราวที่เกิดขึ้นทั้ง หมด

**ความนำ**

**ส่วนเชื่อม (ถ้ามี)**

**เนื้อเรื่องข่าว**

1. **แบบพีระมิดหัวตั้ง (Upright Pyramid)** ไม่ค่อยนิยมใช้ในปัจจุบันผู้เขียนข่าวจะเรียงลำดับข้อมูลที่มีความสำคัญจากน้อยไปหามากที่สุด **(Climax)** เพื่อให้ผู้อ่านกระหายใคร่รู้ ซึ่งไม่ใช่ประเด็นที่มีความสำคัญมากนัก  แล้วค่อยๆ เพิ่มประเด็นที่สำคัญเพิ่มขึ้นเรื่อยๆ จนกระทั่งถึงประเด็นที่สำคัญที่สุด

**ความนำ**

**เนื้อเรื่องข่าว**

**Climax**

 3.    **แบบสี่เหลี่ยมผืนผ้าทรงยืน แบบผสม (Combination)** มักใช้เขียนข่าวที่ไม่ค่อยสำคัญ ข่าวสั้นๆ เริ่ม จากส่วนเชื่อม หรือจากเนื้อเรื่องข่าว หลังจากพาดหัวข่าวแล้ว ไม่มีความนำ ความสำคัญของข่าวมีความเท่าเทียมกันตั้งแต่ต้นจนจบ  (เนื้อเรื่องข่าวมักจะเขียนแบบเสนอข้อเท็จจริงแบบเป็นภาษาคำพูด)

**พาดหัว**

**ส่วนเชื่อม**

**เนื้อเรื่องข่าว**